Pres. Joe Biden het (weer) Covid-19Pres. Joe Biden (Foto: Filippo MONTEFORTE/AFP) Die Amerikaanse president, Joe Biden, het vir ŉ tweede keer in tien dae positief getoets vir Covid-19 en dokters sê hy het nou ŉ terugslag-infeksie opgedoen. Die 79-jarige president het op 21 Julie vir die eerste keer positief getoets vir die virus, en toe gesê hy ervaar matige simptome. Tussen Dinsdag en Vrydag het Biden vier keer negatief getoets vir die virus, voordat hy Saterdag weer positief getoets het, berig BBC. Volgens die president het hy tans geen simptome nie, maar sal wel isoleer om “die veiligheid van almal om my” te verseker. In ŉ brief deur dr. Kevin O’Conner, wat op Twitter geplaas is, verduidelik pres. Biden se dokter die situasie soos volg: “Die moontlikheid bestaan dat Covid-19-pasiënte wat met Paxlovid behandel word, ŉ terugslag-infeksie kan opdoen. “Die president het tans geen simptome nie en voel nogal goed. Daarom gaan ons nie die behandeling hervat nie, maar sal die situasie uiteraard fyn dophou. Die president is baie bedag daarop om niemand in die Withuis of geheime diens aan te steek nie, daarom sal hy weer streng isoleer.” Die VSA het Saterdag 10 719 nuwe Covid-19-gevalle en 19 sterftes aangeteken. Die getal nuwe gevalle Saterdag was aansienlik minder as die gemiddeld van 125 000 nuwe gevalle wat die afgelope week daagliks aangemeld is. Amerika beleef nie tans ŉ virusgolf nie en gevalle het sedert Mei begin stagneer. A quick update. pic.twitter.com/FgT1sGlZCY — President Biden (@POTUS) July 30, 2022